b"\n_START_ARTICLE_\nSim\xc3\xb3 Cordom\xc3\xad i Carrera\n_START_SECTION_\nActuaci\xc3\xb3 a Granollers\n_START_PARAGRAPH_\nEl 6 de setembre de 1902 fou nomenat arquitecte municipal de Granollers, i aquell mateix any va dissenyar la seu de l'Ajuntament de Granollers, que culminaria dos anys m\xc3\xa9s tard, el 1904. L'obra va ser la reforma d'una estructura preexistent amb un car\xc3\xa0cter neog\xc3\xb2tic florejat, amb torre de rellotge i un solemne balconada. Els elements formals i de decoraci\xc3\xb3, amb escultures de Josep Maria Barnadas, reforcen el car\xc3\xa0cter neog\xc3\xb2tic del conjunt de l'edifici. L'associaci\xc3\xb3 de l'arquitectura de Cordom\xc3\xad i l'escultura de Barnadas representa la rehabilitaci\xc3\xb3 de preceptes arquitect\xc3\xb2nics i est\xc3\xa8tics medievals i la integraci\xc3\xb3 d'un tipus d'escultura din\xc3\xa0mica i decorativa que desborda el marc arquitect\xc3\xb2nic per\xc3\xb2 no deslligada de significaci\xc3\xb3 respecte a la funcionalitat dels edificis.\n_START_SECTION_\nCan Roig\n_START_PARAGRAPH_\nCordom\xc3\xad va comen\xc3\xa7ar a mostrar el seu talent amb la construcci\xc3\xb3 de Can Roig de Camprodon (1900-1901), un habitatge d'est\xc3\xa8tica modernista declarada B\xc3\xa9 Cultural d'Inter\xc3\xa8s Local, i que avui es troba deshabitada i en estat ru\xc3\xafn\xc3\xb3s. \xc3\x89s una obra de grans dimensions on combina un modernisme en la seva variant neog\xc3\xb2tica amb una torre quadrada principal que recorda a l'estil de la primera \xc3\xa8poca de Puig i Cadafalch. La porta principal de l'edifici era d'un estil g\xc3\xb2tic ornamentat i estava coberta per una mena de l\xc3\xb2gia d'arcades rom\xc3\xa0niques coronades per merlets. Encara es conserva algun element de la rica decoraci\xc3\xb3 exterior, amb peces escult\xc3\xb2riques en pedra._NEWLINE_A partir d'aquestes dues grans obres, nom\xc3\xa9s se li coneixen alguns panteons modernistes a Barcelona, com el del Dr. Robert (1904) aixecat al cementiri de Montju\xc3\xafc, o d'altres del cementiri de Sant Andreu._NEWLINE_Cordom\xc3\xad tamb\xc3\xa9 va treballar per a la Constructora Ribas i Pradell, on va dissenyar una s\xc3\xa8rie de cases i xalets desmuntables fetes en fusta i ferro, que anaven destinades a la col\xc3\xb2nia espanyola de Fernando Poo, actual Guinea Equatorial. A Catalunya tamb\xc3\xa9 es va instal\xc2\xb7lar alguna d'aquestes construccions. Hi consta una edificaci\xc3\xb3 coneguda com a Villa Lina que va ser instal\xc2\xb7lada al ve\xc3\xafnat d'El far de Dosrius, per Arnau de Mercader, darrer comte de Bell-lloc, qui la feia servir com a observatori meteorol\xc3\xb2gic.\n_START_SECTION_\nMort\n_START_PARAGRAPH_\nConsta la not\xc3\xadcia d'una malaltia greu que va afectar a Sim\xc3\xb3 Cordom\xc3\xad el 1905 que va provocar la seva substituci\xc3\xb3 com a arquitecte municipal de Granollers, amb car\xc3\xa0cter temporal,  per part de Jeroni Martorell. Tot i que a la biografia de Jeroni Martorell feta per la historiadora Raquel Lacuesta s'esmenta la seva mort en aquell any i el seu relleu definitiu en el c\xc3\xa0rrec per part de Joaquim Raspall, el 1907, el cert \xc3\xa9s que la seva defunci\xc3\xb3 es va produir el 23 de gener de 1937, segons apareix publicada al diari La Vanguardia."